pythainlp/thaigov-v2-corpus-22032023 huggingface dataset:
วันพฤหัสบดีที่ 28 มกราคม 2564
ธ.ก.ส. ได้ลำดับ 3 จาก 12 สถาบันการเงิน จากการประเมิน “แนวร่วมการเงินที่เป็นธรรมประเทศไทย” โดย Fair Finance Thailand
ธ.ก.ส. ได้รับการประเมิน “การธนาคารที่ยั่งยืน” โดย Fair Finance Thailand หรือแนวร่วมการเงินที่เป็นธรรมประเทศไทย โดยนำมาตรฐาน Fair Finance Guide International เป็นเกณฑ์วัด ซึ่ง ธ.ก.ส. ได้คะแนน 22.1% เป็นอันดับ 3 จาก 12 ธนาคารที่เข้ารับการประเมิน
นายสุรชัย รัศมี รองผู้จัดการ รักษาการแทนผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ตามที่ Fair Finance Thailand หรือแนวร่วมการเงินที่เป็นธรรมประเทศไทย ก่อตั้งเมื่อปี 2561 เพื่อผลักดันภาคธนาคารไทยให้ก้าวสู่แนวคิดและวิถีปฏิบัติของ “การธนาคารที่ยั่งยืน” (Sustainable Banking) อย่างแท้จริง ประกอบด้วยสมาชิกแนวร่วมคือ บริษัท ป่าสาละ จำกัด International Rivers มูลนิธิเพื่อผู้บริโภค มูลนิธินิติธรรมสิ่งแวดล้อม (EnLaw) และมูลนิธิบูรณะนิเวศ (EARTH) พิจารณาจากนโยบายที่เปิดเผยต่อสาธารณะของธนาคาร 12 แห่งในช่วงเดือนสิงหาคม – ตุลาคม 2563 ใน 13 หมวด ประกอบด้วย การเปลี่ยนแปลงสภาพภูมิอากาศ การทุจริตคอร์รัปชัน ความเท่าเทียมทางเพศ สุขภาพ สิทธิมนุษยชน สิทธิแรงงาน ธรรมชาติ ภาษี อาวุธ การคุ้มครองผู้บริโภค การขยายบริการทางการเงิน นโยบายค่าตอบแทน และความโปร่งใสและความรับผิด (ธ.ก.ส. ประเมิน 9 หมวด ยกเว้น สุขภาพ ธรรมชาติ และอาวุธ) โดยธนาคารที่ได้คะแนนสูงสุดเรียงลำดับ ได้แก่ ธนาคารทหารไทย (38.9%) ธนาคารกรุงไทย (22.4%) และธนาคารเพื่อการเกษตรและสหกรณ์การเกษตร (ธ.ก.ส.) (22.1%)
จากผลประเมิน ธ.ก.ส. ได้คะแนน 22.1% (คะแนนเต็ม 100) จากนโยบายที่มีความเด่นชัดด้านความยั่งยืน โดยมีคะแนนรวมมาเป็นอันดับที่ 3 รองจากธนาคารทหารไทย และธนาคารกรุงไทย ทั้งนี้ Fair Finance เป็น Movement ระดับโลกที่ใช้ “ดัชนี” และ “เครื่องมือ” สำหรับผู้บริโภคและภาคประชาสังคมมาประเมินธนาคารว่าทำได้ดีแค่ไหน ที่ผ่านมาประเมินเฉพาะธนาคารพาณิชย์ ในปี 2563 เป็นปีแรกที่คณะวิจัยประเมินนโยบายของสถาบันการเงินเฉพาะกิจของรัฐ 4 แห่งด้วย ได้แก่ ธ.ก.ส. ธนาคารออมสิน ธนาคารอาคารสงเคราะห์ (ธอส.) และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธนาคารเอสเอ็มอี)
ธ.ก.ส. มุ่งดำเนินงานเพื่อยกระดับคุณภาพชีวิตบนพื้นฐานการเป็นมิตรกับสิ่งแวดล้อม อีกทั้งพัฒนาศักยภาพองค์กรและชุมชนแบบบูรณาการอย่างยั่งยืน เพื่อพัฒนาเศรษฐกิจฐานรากร่วมกับภาคีเครือข่ายในการยกระดับเศรษฐกิจชุมชน โดยคำนึงถึงความรับผิดชอบต่อสังคมและสิ่งแวดล้อม และยังคงมุ่งมั่นทำต่อไป เพื่อสร้าง Better Life คุณภาพชีวิตที่ดีขึ้นของคนในชนบท Better Community ชุมชนที่ดีและเข้มแข็งขึ้น และ Better Pride สร้างความภาคภูมิใจในการประกอบอาชีพเกษตรกรรมให้มากยิ่งขึ้น เพื่อสร้างรากฐานที่เข้มแข็งให้กับระบบเศรษฐกิจ สังคม และสิ่งแวดล้อมของประเทศ ภายใต้วิสัยทัศน์ “เป็นธนาคารพัฒนาชนบทที่ยั่งยืน มุ่งสนับสนุนการพัฒนาเศรษฐกิจฐานราก เพื่อยกระดับคุณภาพชีวิตของคนในชนบท”
วันพฤหัสบดีที่ 28 มกราคม 2564
รมว.วธ.เข้าร่วมการประชุมการประชุมคณะกรรมาธิการ การศาสนา คุณธรรม จริยธรรม ศิลปะ และวัฒนธรรม วุฒิสภา
รมว.วธ.เข้าร่วมการประชุมการประชุมคณะกรรมาธิการ การศาสนา คุณธรรม จริยธรรม ศิลปะ และวัฒนธรรม วุฒิสภา
วันที่ ๒๘ มกราคม ๒๕๖๔ เวลา ๑๓.๓๐ น. นายมหรรณพ เดชวิทักษ์ ประธานกรรมาธิการ การศาสนา คุณธรรม จริยธรรม ศิลปะ และวัฒนธรรม วุฒิสภา เป็นประธานการประชุมคณะกรรมาธิการ การศาสนา คุณธรรม จริยธรรม ศิลปะ และวัฒนธรรม วุฒิสภา โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม ผู้บริหารกระทรวงวัฒนธรรม กรรมาธิการ และผู้ทรงคุณวุฒิ เข้าร่วม ณ ห้องประชุมคณะกรรมาธิการ (สว.) หมายเลข ๔๑๑ ชั้น ๔ อาคารรัฐสภา เกียกกาย
วันพฤหัสบดีที่ 28 มกราคม 2564
มท.1 ขอบคุณ อช. และผู้นำ อช. ทั่วประเทศ เนื่องในวาระครบ 52 ปี โครงการพัฒนาผู้นำอาสาพัฒนาชุมชน พร้อมเน้นย้ำ น้อมนำหลักปรัชญาของเศรษฐกิจพอเพียงเสริมสร้างความเข้มแข็งให้แก่ชุมชน/หมู่บ
มท.1 ขอบคุณ อช. และผู้นำ อช. ทั่วประเทศ เนื่องในวาระครบ 52 ปี โครงการพัฒนาผู้นำอาสาพัฒนาชุมชน พร้อมเน้นย้ำ น้อมนำหลักปรัชญาของเศรษฐกิจพอเพียงเสริมสร้างความเข้มแข็งให้แก่ชุมชน/หมู่บ้าน
วันนี้ (28 ม.ค. 64) พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เปิดเผยว่า คณะรัฐมนตรีได้มีมติเมื่อวันที่ 28 มกราคม 2512 รับหลักการให้กระทรวงมหาดไทยดำเนินงานโครงการพัฒนาผู้นำอาสาพัฒนาชุมชน ซึ่งได้ดำเนินการมาอย่างต่อเนื่องจนถึงปัจจุบัน ด้วยการคัดเลือกบุคคลในหมู่บ้านที่มีลักษณะเป็นผู้นำ จิตใจเสียสละ เข้ามาเป็นอาสาพัฒนาชุมชน (อช.) หมู่บ้านละไม่น้อยกว่า 4 คน และผู้นำอาสาพัฒนาชุมชน (ผู้นำ อช.) ตำบลละ 2 คน เพื่อเป็นแกนนำดำเนินกิจกรรม/โครงการพัฒนาด้านต่าง ๆ ครบทุกหมู่บ้าน ตำบลทั่วประเทศ โดยมีวาระการปฏิบัติงานคราวละ 4 ปี ซึ่งในปัจจุบันมี อช. จำนวน 289,580 คน และผู้นำ อช. จำนวน 13,500 คน มีภารกิจสำคัญในการกระตุ้นให้ประชาชนเข้ามามีส่วนร่วมในการแก้ไข พัฒนาหมู่บ้านของตนเอง ช่วยเหลือ สนับสนุนการดำเนินงานตามแผนงาน/โครงการ หรือกิจกรรมพัฒนาหมู่บ้าน รวมทั้งเป็นผู้ประสานงานระหว่างประชาชน หน่วยงานภาครัฐ และเอกชนต่าง ๆ เป็นกลไกสำคัญในการขับเคลื่อนงานพัฒนาชุมชนตามนโยบายสำคัญของรัฐบาล กระทรวงมหาดไทย
พลเอก อนุพงษ์ เผ่าจินดา กล่าวว่า ในวันนี้เป็นวันครบรอบปีที่ 52 ของการดำเนินงานโครงการพัฒนาผู้นำอาสาพัฒนาชุมชน จึงขอขอบคุณอาสาพัฒนาชุมชนและผู้นำอาสาพัฒนาชุมชนทุกท่าน ที่ปฏิบัติหน้าที่ด้วยความมานะ อดทน เสียสละ และดำรงตนเป็นแบบอย่างให้กับพี่น้องประชาชนในพื้นที่มาโดยตลอด และขอให้ผู้นำ อช. ได้ร่วมกันน้อมนำหลักปรัชญาของเศรษฐกิจพอเพียงซึ่งเป็นศาสตร์พระราชามาประยุกต์ใช้ในการดำเนินงานการแก้ไขปัญหาและเสริมสร้างความเข้มแข็งให้แก่ชุมชน/หมู่บ้าน ภายใต้แนวคิด "รวมพลัง อช. สานต่อศาสตร์พระราชา พัฒนาชุมชนสู่ความยั่งยืน" โดยเป็นการร่วมสร้างสังคมพัฒนาชุมชนใหม่ ด้วยการเติมความรู้ให้คนในชุมชนร่วมพัฒนาบ้านเกิด 3 เรื่อง ประกอบด้วย ภูมิปัญญาท้องถิ่น ศาสตร์พระราชา และนวัตกรรมที่เหมาะสม มีการฟื้นฟูดิน น้ำ ป่า วิถีวัฒนธรรม และร่วมเป็นส่วนหนึ่งของกลไกสร้างความสามัคคี มีจิตอาสา พัฒนาชุมชน เพื่อให้ครอบครัว ชุมชน ประเทศชาติ ก่อเกิดความพอมีพอกิน ในขั้นพื้นฐาน รวมกลุ่มยกระดับเศรษฐกิจฐานราก และพัฒนาความเข้มแข็งในขั้นกลางและขั้นก้าวหน้า เพื่อพัฒนาคุณภาพชีวิตให้ครอบครัวมีความสุข ชุมชนและประเทศชาติมีความเข้มแข็งอย่างยั่งยืนตลอดไป”
โดยในวันนี้ ทุกจังหวัดได้มีการจัดกิจกรรม ภายใต้แนวคิด “รวมพลัง อช. สานต่อศาสตร์พระราชา พัฒนาชุมชนสู่ความยั่งยืน” ได้แก่ กิจกรรมทางศาสนา การแสดงพลังอาสาพัฒนาชุมชน การจัดเวทีแลกเปลี่ยนเรียนรู้ อภิปราย สัมมนาทางวิชาการ การบรรยายให้ความรู้เกี่ยวกับโครงการพัฒนาพื้นที่ต้นแบบการพัฒนาคุณภาพชีวิตตามหลักทฤษฎีใหม่ประยุกต์สู่ “โคก หนอง นา โมเดล” กิจกรรมสาธารณประโยชน์ เป็นต้น โดยดำเนินการตามมาตรการควบคุมและป้องกันการแพร่ระบาดของโรคติดเชื้อไวรัสโคโรนา 2019 (COVID - 19) ตามแนวปฏิบัติของกรมควบคุมโรค กระทรวงสาธารณสุข
วันพฤหัสบดีที่ 28 มกราคม 2564
พึ่งได้! ตกทุกข์ ได้ยาก รัฐพร้อมดูแล
...
ในภาวะยากลำบากที่เกิดขึ้น
จากโรคระบาดและเศรษฐกิจตกต่ำ
มีคนจำนวนไม่น้อยที่ประสบปัญหา
ทั้งเรื่องการดำรงชีพ และไม่มีที่อยู่อาศัย
.
ปัญหาเหล่านี้ภาครัฐช่วยเหลือท่านได้
เพื่อให้สามารถผ่านพ้นวิกฤตเบื้องต้น
เพราะเรามีศูนย์ช่วยเหลือสังคม
มีที่พัก อาหาร และปัจจัยพื้นฐานการดำรงชีพ
.
เรายังมีการฝึกอาชีพ หรือหางานเล็ก ๆ น้อย ๆ ให้
เช่น ลูกจ้างขายของ ขายอาหาร แก้ไขเสื้อผ้า
หากเจ็บป่วยก็จะประสานโรงพยาบาล
หรือส่งกลับภูมิลำเนาให้อีกด้วย
.
ส่วนครอบครัวที่รายได้น้อยและเดือดร้อนเฉพาะหน้า
ก็มีเงินช่วยเหลือครั้งละไม่เกิน 2,000 บาท
ครอบครัวละไม่เกิน 3 ครั้ง
.
ไม่ว่าท่านจะอยู่ที่ไหน ยากลำบากเพียงใด
ติดต่อขอความช่วยเหลือได้ที่หน่วยงานของรัฐทุกแห่ง
หรือที่สำนักงานพัฒนาสังคมฯ จังหวัด
หรือ โทรสายด่วน 1300 ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 28 มกราคม 2564
มหาดไทยมอบรางวัลใหญ่รถเก๋งให้ผู้โชคดีถูกสลากกาชาด
มหาดไทยมอบรางวัลใหญ่รถเก๋งให้ผู้โชคดีถูกสลากกาชาด
นายฉัตรชัย พรหมเลิศ ปลัดกระทรวงมหาดไทย เปิดเผยว่า กระทรวงมหาดไทยได้มอบรางวัลสลากบำรุงกาชาดไทย ปี 2563 ของกระทรวงมหาดไทย ให้แก่ นายทวีศักดิ์ ตั้งตรงไพโรจน์ ผู้โชคดีที่ถูกรางวัลที่ 1 หมายเลขสลาก 59826 “รถยนต์นั่งส่วนบุคคลยี่ห้อ Toyota Yaris Entry” มูลค่า 549,000 บาท โดยมี นายเสนีย์ ส้มเขียวหวาน ผู้อำนวยการสำนักกฎหมาย นางโสรยา พานิชพงศ์ ผู้อำนวยการกองคลัง และบุคลากรในสังกัดสำนักงานปลัดกระทรวงมหาดไทย ร่วมแสดงความยินดี
นายฉัตรชัย กล่าวว่า รางวัลสลากกาชาด ประจำปี 2563 กระทรวงมหาดไทย มีจำนวนทั้งสิ้น 33 รางวัล มีผู้ถูกรางวัลกระจายไปในหลายจังหวัด และเพื่อเป็นการอำนวยความสะดวกในการรับรางวัล กระทรวงมหาดไทยได้มอบให้จังหวัดเป็นผู้มอบรางวัลให้แก่ผู้ถูกรางวัลในจังหวัดนั้น ขณะนี้รางวัลได้ถูกส่งมอบใกล้ครบทุกรางวัลแล้ว โดยรางวัลที่ไม่มีผู้มาติดต่อขอรับภายในวันที่ 19 กุมภาพันธ์ 2564 กระทรวงมหาดไทยจะได้ส่งมอบให้สภากาชาดไทยต่อไป
สำหรับ สลากบำรุงกาชาดไทย กระทรวงมหาดไทยได้ออกรางวัลไปเมื่อวันที่ 22 ธันวาคม 2563 ที่ผ่านมา โดยรางวัลที่ 1 รถยนต์นั่งส่วนบุคคลยี่ห้อ Toyota Yaris Entry จำนวน 1 รางวัล รางวัลที่ 2 รถจักรยานยนต์ Honda Wave110i จำนวน 12 รางวัล และรางวัลที่ 3 สร้อยคอทองคำหนัก 1 บาท จำนวน 20 รางวัล
วันพฤหัสบดีที่ 28 มกราคม 2564
กระทรวง​ยุติธรรม​ พิจารณา​ค่าตอบแทน​ผู้เสียหาย​ และ​ค่าทดแทน​และ​ค่าใช้จ่าย​แก่​จำเลยในคดีอาญา​ ครั้งที่​ ๑/๒๕๖๔
นายวัลลภ​ นาค​บัว​ รองปลัด​กระทรวง​ยุติธรรม​ เป็นประธาน​การประชุม​คณะกรรมการ​พิจารณา​ค่าตอบแทน​ผู้เสียหาย​ และ​ค่าทดแทน​และ​ค่าใช้จ่าย​แก่​จำเลยในคดีอาญา​ ครั้งที่​ ๑/๒๕๖๔
ในวันพฤหัส​บดีที่ ๒๘ มกราคม ๒๕๖๔ เวลา​ ๐๙.๓๐​ น.​
ณ​ ห้องประชุม​กระทรวง​ยุติธรรม​ ๑​ ชั้น​ ๙​ ศูนย์​ราชการ​เฉลิม​พระ​เกียรติ​ฯ​
อาคาร​ราชบุรี​ดิเรก​ฤทธิ์​ ถนน​แจ้งวัฒนะ​ กรุงเทพ​ฯ
นายวัลลภ​ นาค​บัว​ รองปลัด​กระทรวง​ยุติธรรม​
เป็นประธาน​การประชุม​คณะกรรมการ​พิจารณา​ค่าตอบแทน​ผู้เสียหาย​
และ​ค่าทดแทน​และ​ค่าใช้จ่าย​แก่​จำเลยในคดีอาญา​ ครั้งที่​ ๑/๒๕๖๔
โดยมีผู้​เข้าร่วม​ประชุม​ประกอบด้วย ผู้แทนกระทรวง​การคลัง​
ผู้แทนกระทรวง​การพัฒนา​สังคม​และ​ความมั่นคง​ของ​มนุษย์​
ผู้แทนกรมการปกครอง​ ผู้แทนกรมคุ้มครองสิท​ธิและ​เสรีภาพ​ ผู้แทนกรมพระธรรมนูญ​
ผู้แทนกรม​ราชทัณฑ์​ ผู้แทนสำนักงาน​ตำรวจ​แห่งชาติ​ ผู้แทนสำนักงาน​ศาล​ยุติธรรม​
ผู้แทนสำนักงาน​อัยการ​สูงสุด​ ผู้แทนสภาทนายความ​ รวมทั้ง​ ผู้ทรงคุณวุฒิ​ด้านการแพทย์​
ด้านสังคมสงเคราะห์​ และด้านคุ้มครอง​สิทธิ​เสรีภาพ​ และผู้ที่เกี่ยวข้อง​ เข้าร่วมฯ
โดย​ที่ประชุม​ได้ร่วมกันพิจารณาคำขออุทธรณ์ของผู้เสียหายและคำขอจำเลย
รวม จำนวน ๘๖ เรื่อง โดยอนุมัติจ่ายเงินจำนวนทั้งสิ้น ๒,๔๐๔,๑๗๓ บาท
นอกจากนี้​ ที่ประชุม​รับทราบ​สถิติการช่วยเหลื​อเยียวยาผู้เสียหายและจำเลยในคดีอาญา​
ประจำปี​ พ.ศ.​ ๒๕๖๔ ​จนถึง​เดือนธันวาคม ๒๕๖๓​
รวมจำนวน ๒,๔๘๘ ราย เป็นจำนวนเงิน ๘๑,๐๖๑,๙๑๘.๕๐ บาท
และช่วยเหลือ​คดีที่สาธารณชนให้ความสนใจ​
รวมทั้งรับทราบรายงานผลการติดตามให้ความช่วยเหลือผู้เสียหาย​
คดีความผิดเกี่ยวกับเพศตามข้อสั่งการของคณะกรรมการฯ​
ซึ่งฝ่ายเลขานุการฯ ได้จัดส่งบัญชีรายชื่อผู้เสียหายคดีความผิดเกี่ยวกับเพศที่ผ่านการพิจารณา
ของคณะกรรมการฯ ไปยังสำนักงานพัฒนาสังคมและความมั่นคงของมนุษย์จังหวัด
เพื่อพิจารณาให้ความช่วยเหลือต่อไป และรับทราบสถิติยื่นอุทธรณ์​คำวินิจฉัย​ของคณะกรรมการต่อศาลอุทธรณ์
​และรายงานผลคำพิพากษาของศาลอุทธรณ์​ ประจำเดือนธันวาคม​ ๒๕๖๓​
วันพฤหัสบดีที่ 28 มกราคม 2564
วธ.เร่งฝึกอบรมข้าราชการยุค New Normal  ปรับหลักสูตรพัฒนาศักยภาพการเป็นข้าราชการที่ดีรุ่นที่ 1ในรูปแบบออนไลน์
วธ.เร่งฝึกอบรมข้าราชการยุค New Normal  ปรับหลักสูตรพัฒนาศักยภาพการเป็นข้าราชการที่ดีรุ่นที่ 1ในรูปแบบออนไลน์ แต่ยังคงเนื้อหาสาระตามที่สำนักงาน ก.พ. กำหนด เชิญผู้มีความรู้ ความเชี่ยวชาญให้ความรู้ 25-29 ม.ค. นี้
นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีการฝึกอบรม หลักสูตรพัฒนาศักยภาพการเป็นข้าราชการที่ดีรุ่นที่ 1 ประจำปีงบประมาณ พ.ศ.2564 ในรูปแบบออนไลน์ โดยมีนางศศิฑอณร์ สุวรรณมณี ผู้ตรวจราชการกระทรวงวัฒนธรรม คณะผู้บริหารสำนักงานปลัดกระทรวงวัฒนธรรม และข้าราชการบรรจุใหม่ในสังกัดกระทรวงวัฒนธรรม เข้าร่วมประชุมผ่านระบบ Zoom Video Conference ณ ห้องประชุม 2 ชั้น 8 กระทรวงวัฒนธรรม โดยปลัดกระทรวงวัฒนธรรม กล่าวว่า ขอแสดงความยินดีกับข้าราชการใหม่ที่จะมาทำงานในกระทรวงวัฒนธรรม (วธ.) ทั้ง 107 คน วธ.ถือเป็นหน่วยงานที่ขับเคลื่อนงานอนุรักษ์ สืบสาน ฟื้นฟูและเผยแพร่มรดกทางวัฒนธรรมของไทย แต่เนื่องจากปีนี้ต้องปรับให้สอดคล้องกับสถานการณ์ปัจจุบันชีวิตวิถีใหม่ New Normal การอบรมต้องเป็นระบบออนไลน์อย่างมีประสิทธิภาพ นอกจากจะได้เรียนรู้การเป็นข้าราชการที่ดีแล้ว ก็ช่วยพัฒนาศักยภาพของข้าราชการที่ดีตามที่ ก.พ. กำหนด โดยเฉพาะข้าราชการของ วธ. เน้นเรื่องความรับผิดชอบตามภารกิจที่ได้รับมอบหมาย การทำงานเป็นทีม การสร้างเครือข่ายทางวัฒนธรรม มีความรู้รอบตัว ไม่ทำผิดกฎระเบียบ ต้องมีความซื่อสัตย์สุจริต
“ณ วันนี้สิ่งที่เราอยากเห็นคือความอ่อนน้อมถ่อมตนต่อผู้บังคับบัญชา ผู้อาวุโส ยกมือไหว้ ถือเป็นอัตลักษณ์ของข้าราชการของ วธ. สิ่งสำคัญคือต้องเป็นผู้ที่ใฝ่หาความรู้พัฒนาตนเองอยู่เสมอ ไม่ว่าจะเป็นความรู้ในระบบหรือนอกระบบ ความรู้จากโลกอินเทอร์เน็ต คิดไปข้างหน้า และเราต้องมีทัศนคติต่อองค์กร ความรัก ความภักดีต่อองค์กรเป็นสิ่งสำคัญ ระมัดระวังในการใช้สื่อสังคมออนไลน์ นำสื่อไปใช้ประโยชน์เพื่อการพัฒนางานให้ดีที่สุด ทำงานอย่างมีความสุข” ปลัดกระทรวงวัฒนธรรม กล่าว
ทั้งนี้ การอบรมดังกล่าวเป็นไปตาม พ.ร.บ. ระเบียบข้าราชการพลเรือน พ.ศ. 2551 ให้ข้าราชการระหว่างยังทดลองปฏิบัติหน้าที่ราชการ ให้ทดลองปฏิบัติหน้าที่ราชการและให้ได้รับการพัฒนาเพื่อให้ได้รู้ระเบียบแบบแผนของทางราชการ การปลูกฝังอุดมการณ์ของการเป็นข้าราชการที่ดี การพัฒนาศักยภาพของคนรุ่นใหม่ การให้บริการประชาชน การทำงานเป็นทีม เพื่อเพิ่มพูนประสิทธิภาพและเสริมสร้างแรงจูงใจ มีขวัญกำลังใจในการปฏิบัติราชการเพื่อให้เกิดผลสัมฤทธิ์ต่อภารกิจของหน่วยงาน การฝึกอบรมครั้งนี้ได้รับรูปแบบการฝึกอบรมให้เป็นการเรียนรู้ผ่านระบบออนไลน์ แต่ยังคงเนื้อหาสาระของหลักสูตรตามที่สำนักงาน ก.พ. กำหนด โดยเชิญผู้ที่มีความรู้ ความเชี่ยวชาญจากหน่วยงานในสังกัดวธ. หน่วยงานภาครัฐ เอกชน มาเป็นวิทยากร มีข้าราชการบรรจุใหม่เข้ารับการฝึกอบรม 107 คน ประกอบด้วยสำนักงานปลัด วธ. 15 คน กรมศิลปากร 73 คน กรมส่งเสริมวัฒนธรรม 1 คน กรมการศาสนา 12 คน และสถาบันบัณฑิตพัฒนศิลป์ 6 คน ระยะเวลาดำเนินการตั้งแต่วันที่ 25-29 มกราคม 2564
วันพฤหัสบดีที่ 28 มกราคม 2564
รองนายกฯ จุรินทร์ ปล่อยขบวน รถ พม. Mobile "ปันสุข สู่ชุมชน" ไม่ว่าคุณจะอยู่ที่ไหน พม. จะตามไปเยี่ยม เร่งช่วยเหลือกลุ่มเปราะบางใน 28 จังหวัดพื้นที่ควบคุมสูงสุดจากผลกระทบโรคโควิด-19
รองนายกฯ จุรินทร์ ปล่อยขบวน รถ พม. Mobile "ปันสุข สู่ชุมชน" ไม่ว่าคุณจะอยู่ที่ไหน พม. จะตามไปเยี่ยม เร่งช่วยเหลือกลุ่มเปราะบางใน 28 จังหวัดพื้นที่ควบคุมสูงสุดจากผลกระทบโรคโควิด-19
วันนี้ (28 ม.ค. 64) เวลา 09.45 น. ที่บริเวณลานหน้ากระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯนายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์เป็นประธานในพิธีปล่อยขบวนรถ พม. Mobile ปันสุข สู่ชุมชน ไม่ว่าคุณจะอยู่ที่ไหน พม. จะตามไปเยี่ยม เพื่อเข้าไปช่วยเหลือกลุ่มเปราะบาง ผู้ประสบปัญหาทางสังคม และผู้ได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 ในพื้นที่ 28 จังหวัดพื้นที่ควบคุมสูงสุด โดยมี นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมคณะผู้บริหารกระทรวง พม. ข้าราชการ และเจ้าหน้าที่ ร่วมปล่อยขบวน
นายจุรินทร์กล่าวว่า กระทรวง พม. ได้ดำเนินโครงการ พม. Mobile ปันสุข สู่ชุมชน ไม่ว่าคุณจะอยู่ที่ไหน พม. จะตามไปเยี่ยม เพื่อเข้าไปช่วยเหลือกลุ่มเปราะบาง อาทิ เด็ก เยาวชน ผู้สูงอายุ คนพิการ คนไร้บ้าน และผู้ด้อยโอกาส เป็นต้น รวมทั้งผู้มีรายได้น้อย ที่ได้รับผลกระทบจากสถานการณ์การแพร่ระบาดของโรคโควิด-19 ระลอกใหม่ โดยเฉพาะใน 28 จังหวัดพื้นที่ควบคุมสูงสุด ด้วยรถ พม. Mobile นำเครื่องอุปโภคบริโภคที่จำเป็น หน้ากากอนามัย และเจลแอลกอฮอล์ เข้าไปในชุมชนที่เป็นพื้นที่ปิดและมีความยากลำบากในการดำเนินชีวิต จำนวน 57 จุดบริการ พร้อมทั้งการรับเรื่องร้องทุกข์ในชุมชน เพื่อให้การช่วยเหลือโดยตรงอย่างรวดเร็ว ซึ่งในวันนี้ กระทรวง พม. ได้จัดกิจกรรม Kick Off ปล่อยขบวนรถ พม. Mobile ปันสุข สู่ชุมชน ไม่ว่าคุณจะอยู่ที่ไหน พม. จะตามไปเยี่ยม จำนวน 25 คัน ออกจากกระทรวง พม. ไปยังชุมชนต่างๆ ในพื้นที่กรุงเทพมหานคร และ 4 จังหวัดพื้นที่ควบคุมสูงสุด ได้แก่ นนทบุรี ปทุมธานี สมุทรสาคร และสมุทรปราการ พร้อมทั้งมีการปล่อยขบวนรถ พม. Mobile ในอีก 23 จังหวัดพื้นที่ควบคุมสูงสุด โดยพร้อมเพรียงกัน ซึ่งจะให้บริการจนถึงเดือนมีนาคม 2564
นายจุรินทร์กล่าวต่อไปว่า การลงพื้นที่กรุงเทพมหานครในวันนี้ รถ พม. Mobile จะไปลงพื้นที่ ณ 6 จุดบริการ ประกอบด้วย จุดบริการที่ 1 ณ วัดภาณุรังษี เขตบางพลัด จุดบริการที่ 2 ณ ชุมชนมั่นคง 133 เขตบางบอน จุดบริการที่ 3 ณ ศูนย์พัฒนาเด็กก่อนวัยเรียนชุมชนริมทางรถไฟมักกะสัน (ร่วมใจ) เขตราชเทวี จุดบริการที่ 4 ณ สหกรณ์เจริญชัย เขตจตุจักร จุดบริการที่ 5 ณ สหกรณ์มหาดไทย เขตบางกะปิ และจุดบริการที่ 6 ณ ชุมชนรุ่งมณี เขตวังทองหลาง
นายจุรินทร์กล่าวเพิ่มเติมว่า นอกจากรถ พม. Mobile แล้ว กระทรวง พม. ยังมีการตั้งตู้ พม. ปันสุข และ ตู้ พม. รับทุกข์ ณ จุดบริการทั้ง 57 จุด เพื่อช่วยบรรเทาทุกข์ด้านการดำรงชีวิตให้แก่ผู้ได้รับผลกระทบจากโรคโควิด-19 ในชุมชนโดยตรง รวมทั้งการรับเรื่องความเดือดร้อนของประชาชน ซึ่งทีม พม. One Home จังหวัด และหน่วยงานศูนย์ช่วยเหลือสังคม 1300 จังหวัด ซึ่งเป็นหน่วยเคลื่อนที่เร็วลงพื้นที่ให้ความช่วยเหลือตลอด 24 ชั่วโมง
วันพฤหัสบดีที่ 28 มกราคม 2564
รมว.สุชาติ รับมอบสิ่งของ อุปกรณ์ จากสถาบันวิทยาการตลาดทุน ส่ง จ.สมุทรสาคร สู้โควิด – 19
นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับ สถาบันวิทยาการตลาดทุน (วตท.) รุ่นที่ 29 โอกาสเข้าพบเพื่อมอบสิ่งของและอุปกรณ์ป้องกันโควิด -19 เพื่อนำไปส่งมอบให้แก่จังหวัดสมุทรสาครนำไปใช้ประโยชน์ต่อสู้กับโควิด – 19
เมื่อวันที่ 28 มกราคม 2564 เวลา 13.00 น.นายสุชาติ ชมกลิ่น รัฐมนตรีว่าการกระทรวงแรงงานให้การต้อนรับนายสุเมธ บุญบรรดารสุขในโอกาสเข้าพบรัฐมนตรีว่าการกระทรวงแรงงาน เพื่อนำคณะจากสถาบันวิทยาการตลาดทุน (วตท.) รุ่นที่ 29 มอบสิ่งของและอุปกรณ์ป้องกันโควิด – 19 แก่กระทรวงแรงงาน เพื่อส่งต่อให้กับข้าราชการและเจ้าหน้าที่จังหวัดสมุทรสาครสนับสนุนการปฏิบัติงานในการป้องกันการแพร่ระบาดของโรคติดเชื้อไวรัสโควิด – 19 ณ บริเวณโถงชั้นล่าง อาคารกระทรวงแรงงาน โดยมี นายพรศักดิ์ เจริญประเสริฐ ผู้ช่วยรัฐมนตรีประจำนายกรัฐมนตรี ปฏิบัติหน้าที่ประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน นายสุเทพ ชิตยวงษ์ เลขานุการรัฐมนตรีว่าการกระทรวงแรงงานนายสุทธิสุโกศล ปลัดกระทรวงแรงงานพร้อมด้วย ผู้บริหารระดับสูงกระทรวงแรงงาน เข้าร่วมเป็นเกียรติในครั้งนี้ด้วยสำหรับสิ่งของและอุปกรณ์ป้องกันโควิด – 19 ที่คณะจากสถาบันวิทยาการตลาดทุน (วตท.) รุ่นที่ 29 นำมามอบแก่กระทรวงแรงงาน อาทิ ชุดเครื่องพ่น จำนวน 70 ชุด ผลิตภัณฑ์ฆ่าเชื้อไวรัส สูตรธรรมชาติ KEEEN Germ Killer จำนวน 600 ถัง หน้ากาก N95 จำนวน 1,120 ชิ้น เครื่องวัดอุณหภูมิ จำนวน 80 อัน Surgical mask จำนวน 600 กล่อง Shoe cover boot จำนวน 200 คู่ ถุงมือยาง จำนวน 100 กล่อง ชุด PPE จำนวน 694 ชุด เพื่อส่งต่อให้กับข้าราชการและเจ้าหน้าที่จังหวัดสมุทรสาคร สนับสนุนการปฏิบัติงานในการป้องกันการแพร่ระบาดของโรคติดเชื้อไวรัสโควิด – 19 ต่อไป
วันพฤหัสบดีที่ 28 มกราคม 2564
สธ. เผย 61 จังหวัดพื้นที่ปลอดภัย เตรียมเสนอ ศบค.ผ่อนปรนมาตรการ
กระทรวงสาธารณสุข เตรียมเสนอ ศบค.ผ่อนปรนมาตรการ พบ 61 จังหวัดไม่มีรายงานผู้ติดเชื้อรายใหม่ ถือเป็นพื้นที่ปลอดภัย แต่ยังต้องเฝ้าระวังต่อเนื่อง ส่วนพื้นที่ กทม.เริ่มควบคุมได้ แต่ยังพบในบางกลุ่มต้องติดตามต่อเนื่อง ย้ำการปกปิดไทม์ไลน์ ผิดพ.ร.ก.ฉุกเฉิน แ
กระทรวงสาธารณสุข เตรียมเสนอ ศบค.ผ่อนปรนมาตรการ พบ 61 จังหวัดไม่มีรายงานผู้ติดเชื้อรายใหม่ ถือเป็นพื้นที่ปลอดภัย แต่ยังต้องเฝ้าระวังต่อเนื่อง ส่วนพื้นที่ กทม.เริ่มควบคุมได้ แต่ยังพบในบางกลุ่มต้องติดตามต่อเนื่อง ย้ำการปกปิดไทม์ไลน์ ผิดพ.ร.ก.ฉุกเฉิน และ พ.ร.บ.โรคติดต่อ
วันนี้ (28 มกราคม 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นพ.เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด 19 ในประเทศไทย ว่า วันนี้มีผู้ติดเชื้อรายใหม่ 756 ราย เป็นผู้ติดเชื้อในประเทศ 746 ราย จากการค้นหาเชิงรุกในชุมชน 724 ราย และจากระบบเฝ้าระวังในโรงพยาบาล 22 ราย ส่วนอีก 10 ราย เดินทางมาจากต่างประเทศ ขณะนี้มีผู้ติดเชื้อสะสมการระบาดระลอกใหม่ (วันที่ 15 ธันวาคม 2563–28 มกราคม 2564) 11,984 ราย หายป่วยเพิ่ม 233 ราย สะสม 7,347 ราย รักษาตัวในโรงพยาบาล 4,621 ราย ไม่เสียชีวิตเพิ่ม รวมผู้เสียชีวิตสะสม 16 ราย คิดเป็นร้อยละ 0.13 โดยสัปดาห์นี้ได้ปูพรมตรวจโรงงานต่างๆในพื้นที่ จ.สมุทรสาคร ทำให้ผลการค้นเชิงรุกพบผู้ติดเชื้อใน 3 วัน คือ 848 ราย 716 ราย และ 724 ราย ตามลำดับ
นพ.เฉวตสรรกล่าวต่อว่า ภาพรวมสถานการณ์ไม่พบผู้ติดเชื้อรายใหม่ในหลายจังหวัด โดยจังหวัดที่ไม่มีผู้ติดเชื้อรายใหม่มากกว่า 7 วัน มี 47 จังหวัด และไม่มีการติดเชื้อรายใหม่เลยอีก 14 จังหวัด รวมทั้งหมด 61 จังหวัดถือเป็นพื้นที่ปลอดภัย ซึ่งข้อมูลนี้จะนำเสนอต่อที่ประชุม ศบค.ในวันที่ 29 มกราคม 2564 พิจารณาเรื่องการผ่อนปรนมาตรการ แต่อย่างไรก็ตามก็ยังต้องมีมาตรการเฝ้าระวังต่อเนื่อง โดยเฉพาะการติดตามผู้ป่วยโรคทางเดินหายใจและปอดบวมที่รับการรักษาที่โรงพยาบาล สำหรับ กทม.ควบคุมการระบาดได้ดี แต่ยังมีบางกลุ่มก้อนที่พบผู้ป่วยประปรายยังต้องติดตามต่อเนื่อง
อย่างไรก็ตาม ขณะนี้มีประชาชนกังวลเกี่ยวกับการปกปิดไทม์ไลน์ของผู้ติดเชื้อ โดยเฉพาะผู้ที่มีชื่อเสียง ดังนั้นเพื่อช่วยกันหยุดยั้งการแพร่เชื้อ ขอความร่วมมือผู้ติดเชื้อโควิด 19 ทุกราย อย่าปกปิดข้อมูลของตนเอง เนื่องจากมีผลต่อการควบคุมป้องกันโรค สร้างความกังวลและความเสี่ยงต่อบุคคลใกล้ชิด ขอให้มั่นใจว่าข้อมูลที่ให้กับเจ้าหน้าที่สอบสวนโรค จะเปิดเผยเฉพาะในส่วนที่มีผลกระทบต่อบุคคลรอบข้าง และที่มีผลกับการควบคุมป้องกันโรคเท่านั้น โดยผู้ติดเชื้อโควิด 19 ที่ปกปิดข้อมูลจะมีความผิดตาม พ.ร.ก.การบริหารราชการในสถานการณ์ฉุกเฉินพ.ศ.2548 และ พ.ร.บ.โรคติดต่อ พ.ศ. 2558 รวมทั้งกฎหมายอื่นๆ ที่เกี่ยวข้อง ซึ่งเจ้าพนักงานโรคติดต่อในพื้นที่สามารถดำเนินการตามกฎหมายได้
******************************** 28 มกราคม 2564
********************************
วันพฤหัสบดีที่ 28 มกราคม 2564
“อนุชา” ย้ำ นายก กำชับติดตามกรณีพระสงฆ์ถูกฆาตกรรมอย่างใกล้ชิด มั่นใจฝีมือตำรวจไทยหาตัวคนร้ายได้แน่นอน
“อนุชา” ย้ำ นายก กำชับติดตามกรณีพระสงฆ์ถูกฆาตกรรมอย่างใกล้ชิด มั่นใจฝีมือตำรวจไทยหาตัวคนร้ายได้แน่นอน
(28 มกราคม 2564) นายอนุชา นาคาศัย รัฐมนตรีประจำสำนักนายกรัฐมนตรี ตอบกระทู้ถามสดด้วยวาจาที่ประชุมสภาผู้แทนราษฎร ครั้งที่ 16 (สมัยสามัญประจำปีครั้งที่สอง) นายนิยม เวชกามา สมาชิกสภาผู้แทนราษฎร พรรคเพื่อไทย ต่อ กรณีที่พระสงฆ์ถูกทำร้ายถึงแก่มรณภาพ ในพื้นที่ ต.ห้วยยาง อ.คอนสาร จ.ชัยภูมิ ซึ่งเป็นเหตุสะเทือนใจที่เกิดขึ้นในวงการสงฆ์ และยังไม่สามารถจับคนร้ายได้ โดยที่ผ่านมาพบว่ามีเหตุการณ์เช่นนี้เกิดขึ้นหลายพื้นที่ แต่พระสงฆ์ไม่เคยได้รับความเป็นธรรม จึงสอบถามไปยังหน่วยงานที่เกี่ยวข้อง โดยเฉพาะสำนักงานตำรวจแห่งชาติ ว่ามีการดำเนินงานอย่างไร
โดย นายอนุชา นาคาศัย รัฐมนตรีประจำสำนักนายกรัฐมนตรี ในฐานะรัฐมนตรีที่กำกับดูแลสำนักงานพระพุทธศาสนาแห่งชาติ ชี้แจงว่า จากกรณีที่เกิดเหตุกับพระสงฆ์จนถึงแก่มรณภาพ พลเอก ประยุทธ์ จันทร์โอชา นายกรัฐมนตรี ได้กำชับให้เจ้าหน้าที่และผู้ที่เกี่ยวข้องติดตามอย่างใกล้ชิด ซึ่งที่ผ่านมาภาครัฐเองก็มิได้นิ่งนอนใจ มีการติดตามทุกคดีอย่างต่อเนื่อง ซึ่งบางคดียังอยู่ในระหว่างการสอบสวน
สำหรับ กรณีที่เกิดเหตุในพื้นที่ จ.ชัยภูมิ รัฐมนตรีประจำสำนักนายกรัฐมนตรี ได้ประสานไปยังสำนักงานพระพุทธศาสนาจังหวัดชัยภูมิเพื่อตรวจสอบข้อเท็จจริง พบว่าเหตุเกิดขึ้นที่บริเวณที่พักสงฆ์ป่าว่าน ต.ห้วยยาง อ.คอนสาร จ.ชัยภูมิ พระภิกษุสงฆ์ที่ประสบเหตุ คือ พระสุริยา อุทาโณ อายุ 44 ปี พรรษา 7 ไม่ทราบสังกัดวัด เนื่องจากไม่พบเอกสารหนังสือสุทธิ บัตรประจำตัวประชาชน และไม่พบย่ามของพระภิกษุสงฆ์ในที่เกิดเหตุ ซึ่งขณะนี้อยู่ระหว่างการติดตามตัวคนร้ายมาดำเนินคดี โดยพบผู้ต้องหา จำนวน 6 คน อยู่ระหว่างการตรวจสอบ DNA
รัฐมนตรีประจำสำนักนายกรัฐมนตรี กล่าวเพิ่มเติมว่า ตนมีความเชื่อมั่นว่าเจ้าหน้าที่ทุกฝ่ายติดตามเรื่องนี้อย่างจริงจัง และมั่นใจในฝีมือตำรวจไทยว่าสามารถจับตัวคนร้ายมาดำเนินคดีได้ ส่วนกรณีที่พระสงฆ์ในพื้นที่อื่นโดนทำร้ายจนเป็นเหตุให้ถึงแก่มรณภาพ เช่น ในพื้นที่ จ.สกลนคร และ จ.สุราษฎร์ธานี ภาครัฐมิได้นิ่งนอนใจ ซึ่งคดีดังกล่าวอยู่ในกระบวนการชั้นศาล ในส่วนของคดีฆาตกรรมพระ ในพื้นที่ 3 จังหวัดชายแดนภาคใต้นั้นมีหลายฝ่ายที่เกี่ยวข้อง ซึ่งต้องมีการหารือกันอีกครั้ง
.........................
วันพฤหัสบดีที่ 28 มกราคม 2564
“ยุติธรรมเชิงรุก” เพิ่มช่องทางการเข้าถึงความเป็นธรรม/ติดตามเรื่องร้องทุกข์ สะดวก รวดเร็ว ทั่วถึงทุกพื้นที่ ผ่าน Digital Platform “Justice Care”
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เป็นประธานการประชุมหารือแนวทางการให้ความช่วยเหลือ
ภายใต้แนวคิด “ยุติธรรมสร้างสุข ยุติธรรมเชิงรุก สร้างสุขให้ประชาชน”
ในวันอังคารที่ ๒๖ มกราคม ๒๕๖๔ เวลา ๑๕.๐๐ น.
ณ ห้องประชุมกระทรวงยุติธรรม ๘ - ๐๔ ชั้น ๘
อาคารกระทรวงยุติธรรม ถนนแจ้งวัฒนะ เขตหลักสี่ กรุงเทพฯ
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม
เป็นประธานการประชุมหารือแนวทางการให้ความช่วยเหลือ
ภายใต้แนวคิด “ยุติธรรมสร้างสุข ยุติธรรมเชิงรุก สร้างสุขให้ประชาชน”
โดยมี นายวัลลภ นาคบัว รองปลัดกระทรวงยุติธรรม
นายสหการณ์ เพ็ชรนรินทร์ รองปลัดกระทรวงยุติธรรม
พร้อมด้วยผู้แทนจากหน่วยงานในสังกัดกระทรวงยุติธรรม เข้าร่วมประชุมฯ
เพื่อหารือเรื่องแนวทางการพัฒนาระบบติดตามการให้ความช่วยเหลือประชาชนของกระทรวงยุติธรรม
ในรูปแบบอิเล็กทรอนิกส์ (Digital Platform) ครบวงจร
“Justice Care ยุติธรรมสร้างสุข ยุติธรรมเชิงรุก สร้างสุขให้ประชาชน"
ที่แสดงให้เห็นถึงความคืบหน้าการให้ความช่วยเหลือประชาชนให้ได้รับความยุติธรรมทั้งส่วนกลางและส่วนภูมิภาค
ผ่านการบูรณาการเชื่อมโยงฐานข้อมูลระหว่างหน่วยงานในสังกัดกระทรวงยุติธรรม
เพื่อให้ประชาชนสามารถรับบริการด้านงานยุติธรรมผ่านระบบออนไลน์ได้อย่างสะดวกและรวดเร็วมากขึ้น
พร้อมทั้งเตรียมพัฒนาศักยภาพและยกระดับการปฏิบัติงานของบุคลากรที่เป็นผู้ประสานงานหลัก (Case Manager)
ของสำนักงานยุติธรรมจังหวัด มุ่งเป้าผลลัพธ์ในการนำความยุติธรรม
ส่งถึงมือประชาชนผู้เดือดร้อนไม่ได้รับความเป็นธรรมในทุกพื้นที่ทั่วประเทศด้วยความเสมอภาค และเท่าเทียมต่อไป
วันพฤหัสบดีที่ 28 มกราคม 2564
ประชุมรายงานผลการดำเนินงานในการนำเทคโนโลยีดิจิทัล เข้ามาช่วยในการบริหารงานและจัดการศึกษารองรับความเป็นรัฐบาลดิจิทัล
นายณัฏฐพล ทีปสุวรรณ ร​ัฐมนตรีว่า​การ​กระทรวง​ศึกษาธิการ​ เป็นประธานการประชุมรายงานผลการดำเนินงานในการนำเทคโนโลยีดิจิทัล เข้ามาช่วยในการบริหารงานและจัดการศึกษารองรับความเป็นรัฐบาลดิจิทัล
นายณัฏฐพล ทีปสุวรรณ ร​ัฐมนตรีว่า​การ​กระทรวง​ศึกษาธิการ​ เป็นประธานการประชุมรายงานผลการดำเนินงานในการนำเทคโนโลยีดิจิทัล เข้ามาช่วยในการบริหารงานและจัดการศึกษารองรับความเป็นรัฐบาลดิจิทัล โดยมี นายสุภัทร จำปาทอง ปลัดกระทรวงศึกษาธิการ​ พร้อมด้วยผู้บริหารกระทรวง​ศึกษาธิการ​ และเจ้าหน้าที่ที่เกี่ยวข้อง เข้าร่วมประชุม ณ ห้องประชุมราชวัลลภ กระทรวงศึกษาธิการ​ เมื่อเร็ว ๆ นี้
รมว.ศึกษาธิการ​ กล่าวว่า การประชุมในครั้งนี้ ได้รับทราบแผนการจัดเก็บฐานข้อมูล (Big Data) ของหน่วยงานในสังกัดกระทรวงศึกษาธิการ​อย่างเป็นระบบ เพื่อลดความซ้ำซ้อนในขั้นตอนการเก็บข้อมูล และบริหารฐานข้อมูลให้เป็นหนึ่งเดียว นำไปสู่การใช้ข้อมูลในการบริหารงาน และจัดสรรงบประมาณที่มีประสิทธิภาพ ซึ่งระบบการจัดทำข้อมูลที่ดี ถือเป็นกระดุมเม็ดแรกของการจัดสรรงบประมาณ จึงได้หารือกับหน่วยงานที่มีการเก็บข้อมูลของครู นักเรียน และบุคลากรทางการศึกษา ทั้ง 7 หน่วยงาน ประกอบด้วย สำนักงานคณะกรรมการการศึกษาขั้นพื้นฐาน (สพฐ.) สำนักงานคณะกรรมการการอาชีวศึกษา (สอศ.) สำนักงานส่งเสริมการศึกษานอกระบบและการศึกษาตามอัธยาศัย (กศน.) สำนักงานเลขาธิการสภาการศึกษา (สกศ.) สำนักงานคณะกรรมการส่งเสริมการศึกษาเอกชน (สช.) สำนักงานคณะกรรมการข้าราชการครูและบุคลากรทางการศึกษา (กคศ.) และคุรุสภา
อีกทั้ง ได้มอบหมายให้คณะทำงานที่มีความเชี่ยวชาญในการจัดทำฐานข้อมูล เพื่อปฏิบัติงานในรายละเอียดเชิงลึก พร้อมทั้งเชื่อมต่อข้อมูลระหว่างหน่วยงาน อันจะเป็นประโยชน์ในการตัดสินใจด้านต่าง ๆ รวมถึงการเชื่อมโยงฐานข้อมูลกับการมีสมุดพกดิจิทัลของนักเรียน ที่จะติดตามความก้าวหน้าของเด็กไปตลอดระยะเวลาที่ศึกษาอยู่จนกระทั่งจบการศึกษา สำหรับข้อมูลของครูและบุคลากรทางการศึกษานั้น มีแผนที่จะรวบรวมข้อมูลเพื่อจัดทำสมุดพกของครู ทั้งในเรื่องความก้าวหน้าในวิชาชีพ และการพัฒนาตนเอง โดยไม่ต้องทำวิทยฐานะเพิ่มเติม ซึ่งจะทำให้การทำงานหลายอย่างง่ายขึ้น
นอกจากนี้ การจัดการระบบฐานข้อมูลจะช่วยลดภาระการบันทึกข้อมูลเข้าระบบ เพื่อไม่ให้เกิดการกรอกข้อมูลเดิมซ้ำ ๆ กันหลายครั้ง เช่น ความสูงและน้ำหนักของนักเรียน เป็นต้น ซึ่งหน่วยงานต่าง ๆ สามารถนำข้อมูลเหล่านี้ไปใช้ประโยชน์ได้ โดยไม่เป็นการเพิ่มภาระให้กับครู ทำให้ครูมีเวลาทุ่มเทกับการจัดการเรียนการสอนมากขึ้น ทั้งนี้ คาดว่าในช่วงกลางเดือนกุมภาพันธ์นี้ จะมีการประชุมเพื่อสรุปความก้าวหน้า ภายหลังจากได้มอบหมายให้คณะทำงาน ร่วมหารือกับหน่วยงานต่าง ๆ เพื่อตรวจสอบความต้องการ และความครบถ้วนของข้อมูลอีกครั้ง
อรพรรณ​ ฤทธิ์​มั่น​: สรุป
นวรัตน์​ ราม​สูต​: เรียบเรียง
ยุทธ​พงศ์​ เลือก​กลั่น​ดี​: ถ่ายภาพ
กลุ่ม​ประชา​สัมพันธ์​ สร.: รายงาน
วันพฤหัสบดีที่ 28 มกราคม 2564
รองนายกรัฐมนตรีพลเอก ประวิตรฯ เร่งรัดดำเนินแผนงานบริหาร พัฒนา อนุรักษ์ ฟื้นฟู คลองแสนแสบ ระยะเร่งด่วน เพื่อการสัญจรทางน้ำอย่างปลอดภัยของประชาชน
รองนายกรัฐมนตรีพลเอก ประวิตรฯ เร่งรัดดำเนินแผนงานบริหาร พัฒนา อนุรักษ์ ฟื้นฟู คลองแสนแสบ ระยะเร่งด่วน เพื่อการสัญจรทางน้ำอย่างปลอดภัยของประชาชน
วันนี้ (28 ม.ค. 64) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานการประชุมคณะอนุกรรมการ บริหาร พัฒนา อนุรักษ์ ฟื้นฟู คลองแสนแสบ ครั้งที่ 1/2564 โดยมีหน่วยงานที่เกี่ยวข้องเข้าร่วมประชุม อาทิ สำนักงานทรัพยากรน้ำแห่งชาติ (สทนช.) กรุงเทพมหานคร กรมชลประทาน กรมควบคุมมลพิษ และหน่วยงานอื่น ๆ ผ่านระบบการประชุมทางไกล VDO Conference โดยรองนายกรัฐมนตรีย้ำให้ทุกหน่วยงานเร่งรัดปฏิบัติตามแผนงานทั้งแผนงานระยะเร่งด่วน แผนงานระยะกลาง – ระยะยาว ให้เสร็จทันตามเวลาที่กำหนด พร้อมให้รายงานความก้าวหน้าในการปฏิบัติงาน อาทิ การใช้เรือไฟฟ้าแทนเรือยนต์ การติดตั้งกล้องวงจรปิดตามท่าเรือ เพื่อพัฒนา อนุรักษ์และฟื้นฟูสภาพแวดล้อมคลองแสนแสบ เพื่ออำนวยความสะดวกให้ประชาชนได้สัญจรทางน้ำอย่างปลอดภัยมากยิ่งขึ้น
สำหรับมติที่ ประชุมรับทราบการดำเนินงานบริหาร พัฒนา อนุรักษ์ และฟื้นฟูคลองแสนแสบ ที่ผ่านมา จำแนกเป็น แผนงานระยะเร่งด่วน ปี 2564 ประกอบไปด้วย การเสริมสร้างความปลอดภัยในการสัญจรทางน้ำของประชาชน การปรับปรุงสภาพภูมิทัศน์บริเวณคลองแสนแสบ การแก้ไขปัญหามลภาวะและคุณภาพน้ำในคลองแสนแสบ การป้องกันการบุกรุกทรัพยากรในคลองแสนแสบ และการบริหารจัดการทรัพยากรน้ำในคลองแสนแสบ และแผนงานระยะกลาง – ระยะยาว ตั้งแต่ปี 2565 เป็นต้นไป อาทิ โครงการก่อสร้างโรงบำบัดน้ำเสียโครงการก่อสร้างเขื่อนคอนกรีตเสริมเหล็ก เป็นต้น พร้อมกันนี้ ยังมีมติเห็นชอบกรอบแนวทางการดำเนินงานเพื่อเสริมสร้างความปลอดภัยการสัญจรทางน้ำ การปรับปรุงสภาพภูมิทัศน์ แก้ไขปัญหามลภาวะและคุณภาพน้ำในคลองแสนแสบ เพื่อให้คลองแสนแสบกลับมามีระบบนิเวศน์อยู่ในเกณฑ์ที่ดี โดยบูรณาการแก้ไขปัญหาน้ำเสียและการระบายน้ำอย่างยั่งยืน ส่งเสริมให้ประชาชนมีคุณภาพชีวิตที่ดีขึ้น ทั้งนี้ ที่ประชุมมีมติเห็นชอบปฏิทินการดำเนินงานของคณะอนุกรรมการบริหาร พัฒนา อนุรักษ์และฟื้นฟูคลองแสนแสบ ปี 2564 ด้วย
..................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 28 มกราคม 2564
บสย. คว้ารางวัลเกียรติยศ “สถาบันการเงินแห่งปี 2563” จากเครือดอกเบี้ย
“เครือดอกเบี้ย” ประกาศมอบรางวัลเกียรติยศ Bank of the Year 2020 สถาบันการเงินแห่งปี 2563 แก่บรรษัทประกันสินเชื่ออุตสาหกรรมขนาดย่อม (บสย.) หรือ Thai Credit Guarantee Corporation (TCG) หลังจากพิสูจน์ผลงานเป็นที่ประจักษ์ชัดตลอดปี 2563
“เครือดอกเบี้ย” ประกาศมอบรางวัลเกียรติยศ Bank of the Year 2020 สถาบันการเงินแห่งปี 2563 แก่บรรษัทประกันสินเชื่ออุตสาหกรรมขนาดย่อม (บสย.) หรือ Thai Credit Guarantee Corporation (TCG) หลังจากพิสูจน์ผลงานเป็นที่ประจักษ์ชัดตลอดปี 2563 “บสย.” ซึ่งหมายถึงคณะกรรมการ ผู้บริหาร และพนักงาน ได้ทุ่มเททำงานอย่างหนัก ท่ามกลางการแพร่ระบาดของไวรัสโคโรนา 2019
ผลงานที่โดดเด่นในปี 2563 ได้แก่ ผลการดำเนินงานด้านยอดค้ำประกันสินเชื่อ 5 เดือน (ม.ค.-พ.ค.) 100,000 ล้านบาท สูงสุดเป็นประวัติการณ์ในรอบ 28 ปี และปิดยอดค้ำประกันสินเชื่อทั้งปี 2563 วงเงิน 141,888.89 ล้านบาท (เฉลี่ย 0.85 ล้านบาท/ราย) ช่วยผู้ประกอบการ SMEs 166,419 ราย โดยยอดค้ำประกันเพิ่มขึ้น 57% เทียบกับปี 2562 สูงกว่าเป้าหมาย 41.2% จากเป้าที่วางไว้ 100,000 ล้านบาท ก่อให้เกิดสินเชื่อใหม่ในระบบกว่า 162,000 ล้านบาท
นอกจากนี้ บสย.ยังโดดเด่นในด้านการบริหารจัดการภายใน ซึ่งมาจากการปรับกระบวนการทำงานภายใน บสย. ส่งผลทำให้เกิดความรวดเร็วในกระบวนการในการอนุมัติหนังสือค้ำประกันสินเชื่อ จากเฉลี่ยวันละ 500 ฉบับ เป็นวันละ 2,000 ฉบับ การออกมาตรการเร่งด่วน ได้แก่ มาตรการพักการชำระค่าธรรมเนียมค้ำประกันนานสูงสุด 12 เดือน มาตรการขยายเวลาการค้ำประกันในโครงการ PGS5 - PGS7 นานสูงสุด 5 ปี และโครงการประกันสินเชื่อ “บสย.SMEs สร้างไทย” โดยได้รับยกเว้นค่าธรรมเนียมค้ำประกัน 2 ปี วงเงินค้ำประกันสูงสุด 30 ล้านบาทต่อราย ระยะเวลาค้ำประกันสูงสุด 10 ปี โดยยังได้พัฒนาเครื่องมือ Financial Health Check ซึ่งเป็น Credit Scoring ให้ SMEs สามารถตรวจสอบสุขภาพทางการเงินได้ด้วยตัวเอง และการยกระดับ “คลินิกหมอหนี้” จัดตั้งเป็น ศูนย์ที่ปรึกษาทางการเงิน SMEs (บสย. F. A. Center) เพื่อการยกระดับการให้บริการผู้ประกอบการ SMEs “จากนายประกันสู่ที่ปรึกษาทางการเงิน”
ดร.รักษ์ วรกิจโภคาทร กรรมการและผู้จัดการทั่วไป บสย. กล่าวถึงรางวัลเกียรติยศนี้ว่า “ในปี 2563 บสย.ผนึกกำลัง ร่วมแรงกันออกแบบผลิตภัณฑ์การค้ำประกันสินเชื่อให้แก่ SMEs ธุรกิจรายย่อย รวมถึงกลุ่มอาชีพอิสระ เพื่อกระจายความช่วยเหลือให้ครอบคลุม เราปรับกระบวนการทำงาน เร่งหารือ ทำความเข้าใจกับพันธมิตร ระหว่างนั้น มีการพัฒนาทักษะต่าง ๆ ของเพื่อนพนักงานอย่างไม่หยุดตลอดปี ทุกคนทุกระดับเข้ารับการอบรมเพื่อก้าวให้ทันโลก นำหน้าการเปลี่ยนแปลง เพื่อเป็นเพื่อนคู่คิดของ SMEs ในภาวะวิกฤตอย่างแท้จริง วันนี้ เรารู้สึกขอบคุณและภาคภูมิใจที่มีคนเห็นความตั้งใจทุ่มเทของพวกเราที่จะเป็นเครื่องจักรหลักในการพยุงเศรษฐกิจของประเทศ”
การมอบรางวัลเกียรติยศในปีนี้ แม้ บสย.จะไม่ได้เป็นธนาคารตามชื่อรางวัล โดยเป็นสถาบันการเงินเฉพาะกิจของรัฐ (SFIs) ที่ไม่ใช่ธนาคาร แต่ก็ถือเป็นสถาบันการเงินแห่งหนึ่ง ที่มีบทบาทในฐานะผู้เติมเต็มช่องว่างทางการเงิน ลดปัญหาการเข้าถึงแหล่งเงินทุนของ SMEs ที่มีหลักประกันไม่พอ นับเป็นการเกื้อหนุนภาคธุรกิจ และเศรษฐกิจไม่แพ้ธนาคาร จึงได้ขยายนิยาม Bank หรือธนาคาร ให้ครอบคลุมถึง บสย. ด้วย สอดคล้องกับที่ ดร.รักษ์ วรกิจโภคาทร กรรมการและผู้จัดการทั่วไป ได้บอกถึงภารกิจของ บสย. เหมือนเป็น “นายธนาคารข้างถนน” ที่เข้าไปช่วยเหลือผู้ประกอบการรายเล็ก
วันพฤหัสบดีที่ 28 มกราคม 2564
กระทรวงยุติธรรม ให้ข้อมูลเกี่ยวกับ “โครงการราชทัณฑ์ปันสุข”
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม แถลงข่าวเพื่อให้ข้อมูลเกี่ยวกับโครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ หลังจากมีการตั้งคำถามหลายประการเกี่ยวกับการดำเนินงานตาม “โครงการราชทัณฑ์ปันสุขฯ”
ในวันพุธที่ ๒๗ มกราคม ๒๕๖๔ เวลา ๑๔.๐๐ น. ณ ห้องแถลงข่าว ชั้น ๒ อาคารที่ทำการกระทรวงยุติธรรม ถนนแจ้งวัฒนะ เขตหลักสี่ กรุงเทพมหานคร ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม แถลงข่าวเพื่อให้ข้อมูลเกี่ยวกับโครงการราชทัณฑ์ปันสุข ทำความ ดี เพื่อชาติ ศาสน์ กษัตริย์ หลังจากมีการตั้งคำถามหลายประการเกี่ยวกับการดำเนินงานตาม “โครงการราชทัณฑ์ปันสุขฯ” จนทำให้สังคมเกิดความสับสนและอาจนำไปสู่ความเข้าใจที่คลาดเคลื่อนของประชาชนได้
ในการนี้ ปลัดกระทรวงยุติธรรม กล่าวข้อเท็จจริงเพื่อความเข้าใจที่ถูกต้อง ว่า โครงการ “ราชทัณฑ์ปันสุข ทำความ ดี เพื่อชาติ ศาสน์ กษัตริย์” เป็นโครงการที่พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ทรงมีพระราชดำริว่า โรงพยาบาลราชทัณฑ์เป็นโรงพยาบาลแห่งเดียวในสังกัดกระทรวงยุติธรรม ต้องให้บริการแก่ผู้ต้องขัง ในกรณีเจ็บไข้ได้ป่วยเป็นจำนวนมาก ยังขาดแคลนบุคลากร เครื่องมือแพทย์ และเวชภัณฑ์ การดูแลสุขภาพของผู้ต้องขังถือเป็นหน้าที่สำคัญของกรมราชทัณฑ์ ในการที่จะให้ผู้ป่วยเข้าถึงการรับการรักษาพยาบาลอย่างเท่าเทียมตามหลักมนุษยธรรม ทั้งนี้ เมื่อพ้นโทษจะได้มีสุขภาพสมบูรณ์ทั้งกายและใจ ออกมาสู่สังคมภายนอก และประกอบอาชีพสุจริตได้อย่างมีคุณภาพ โดยจะพระราชทานความช่วยเหลือในเรื่องการจัดหาอุปกรณ์และเครื่องมือทางการแพทย์ ตลอดจนการให้จิตอาสาพระราชทาน “เราทำความ ดี เพื่อชาติ ศาสน์ กษัตริย์” ได้เข้าไปมีบทบาทในการช่วยเหลือทั้งด้านการแพทย์ การพยาบาล การอบรมให้ความรู้ในเรื่องต่าง ๆ
นอกจากนี้ ผู้ต้องขังที่กรมราชทัณฑ์ต้องดูแลในปัจจุบันมีจำนวนมาก ประกอบกับข้อจำกัดด้านงบประมาณ บุคลากร เครื่องมือแพทย์ และเวชภัณฑ์ที่ไม่สอดคล้องกับจำนวนผู้ต้องขังที่แออัด ย่อมส่งผลกระทบโดยตรงต่อการดูแลสุขภาพอนามัยทั้งร่างกายและจิตใจของผู้ต้องขังและส่งผลต่อประชาชนภายนอกด้วย โครงการ “ราชทัณฑ์ปันสุข ทำความ ดี เพื่อชาติ ศาสน์ กษัตริย์” จึงเป็นโครงการที่ทรงพระราชทานความช่วยเหลือในด้านต่าง ๆ ทั้งนี้ได้ทรงพระราชทานทรัพย์ส่วนพระองค์สำหรับจัดซื้อครุภัณฑ์ทางการแพทย์ ไว้ใช้ทั้งในเรือนจำและโรงพยาบาลภายนอก ซึ่งได้พระราชทานมาตั้งแต่ปี ๒๕๖๓ จำนวน ๑๙๐,๐๗๒,๘๖๓ บาท และในปี ๒๕๖๔ จำนวน ๑๑๘,๕๔๗,๒๐๐ บาท ซึ่งครุภัณฑ์ที่โรงพยาบาลภายนอกได้รับจะเป็นประโยชน์กับประชาชนทั่วไปด้วยและกระทรวงยุติธรรมขอเรียนว่าการดำเนินการตามโครงการพระราชทานนี้ สอดคล้องตามหลักสากล หลักสิทธิมนุษยชน หลักมนุษยธรรม และมาตรฐานขั้นต่ำขององค์การสหประชาชาติในการปฏิบัติต่อผู้ต้องขังหลายฉบับ ไม่ว่าจะเป็นปฏิญญากรุงเทพ และข้อกำหนดแมนเดลา และไม่ได้ใช้งบประมาณของทางราชการแต่อย่างใด
วันพฤหัสบดีที่ 28 มกราคม 2564
รายการ "เล่าเรื่องไทย ๆ กับสายสวรรค์ ขยันยิ่ง" ตอน น้อมนำพระปฐมบรมราชโองการสู่นโยบายในปีที่ ๑๙ ของกระทรวงวัฒนธรรม
รายการ "เล่าเรื่องไทย ๆ กับสายสวรรค์ ขยันยิ่ง" ตอน น้อมนำพระปฐมบรมราชโองการสู่นโยบายในปีที่ ๑๙ ของกระทรวงวัฒนธรรม
รายการ "เล่าเรื่องไทย ๆ กับสายสวรรค์ ขยันยิ่ง"
ตอน น้อมนำพระปฐมบรมราชโองการสู่นโยบายในปีที่ ๑๙ ของกระทรวงวัฒนธรรม
ออกอากาศวันพฤหัสบดีที่ ๒๘ มกราคม ๒๕๖๔
เวลา ๑๖:๔๕ น. ทางช่อง ๓๓ HD
https://youtu.be/vfWbCBva4GA
วันพฤหัสบดีที่ 28 มกราคม 2564
อย่าปกปิด "ไทม์ไลน์" ผิดกฎหมาย ควบคุมล่าช้า
...
แอดมินฝากถึงประชาชนกลุ่มเสี่ยงติดเชื้อโควิด-19
หรือผู้ที่ได้รับการสอบสวนโรค อย่าปกปิดข้อมูล
เช่น ไทม์ไลน์ หรือให้ข้อมูลที่คลาดเคลื่อน
เพราะจะส่งผลต่อการควบคุมโรค และเกิดความล่าช้า
.
นอกจากนี้พฤติกรรมดังกล่าวยังเข้าข่ายฝ่าฝืน
หรือไม่ปฏิบัติตาม พ.ร.บ.โรคติดต่อ พ.ศ. 2558
รวมถึงกฎหมายอื่น ๆ ที่เกี่ยวข้อง ซึ่งผู้ฝ่าฝืนจะมีโทษ
.
1. ให้ข้อมูลไม่สอดคล้องกัน หรือมีการปฏิเสธ
หรือปกปิดข้อมูล ปรับไม่เกิน 20,000 บาท
.
อาจมีความผิดฐานแจ้งข้อความเท็จ
แก่เจ้าพนักงาน ซึ่งอาจทำให้ผู้อื่นหรือ
ประชาชนเสียหาย ตามมาตรา 137
กฎหมายอาญา มีโทษจำคุกไม่เกิน 6 เดือน
หรือปรับไม่เกิน 10,000 บาท หรือทั้งจำทั้งปรับ
.
2. กรณีจัดงานเลี้ยงสังสรรค์
อาจเข้าข่ายเป็นการฝ่าฝืนการห้ามจัดกิจกรรม
ที่มีความเสี่ยงต่อการแพร่โรค
รวมทั้งไม่จัดให้มีมาตรการป้องกันโรคตามที่ราชการกำหนด
ตามข้อกำหนดในมาตรา 9
แห่ง พ.ร.บ. สถานการณ์ฉุกเฉิน พ.ศ. 2548
.
ผู้ฝ่าฝืน มีโทษจำคุกไม่เกิน 2 ปี
หรือปรับไม่เกิน 40,000 บาท หรือทั้งจำทั้งปรับ
.
ที่สำคัญขอความร่วมมือประชาชน
สแกน “ไทยชนะ” และใช้งานแอปฯ “หมอชนะ”
เพื่อช่วยให้การสอบสวนควบคุมโรคมีประสิทธิภาพมากขึ้น
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันพฤหัสบดีที่ 28 มกราคม 2564
นายกฯ ประชุมคณะกรรมการนโยบายเทคโนโลยีป้องกันประเทศ ครั้งที่ 1/64 เห็นชอบหลักการผลิตและขายยุทโธปกรณ์ การร่วมทุนและการส่งเสริมการประกอบกิจการอุตสาหกรรมป้องกันประเทศ 4 โครงการนำร่อง
นรม. และ รมว.กห. เป็นประธานประชุมคณะกรรมการนโยบายเทคโนโลยีป้องกันประเทศ ครั้งที่ 1/64 เห็นชอบหลักการผลิตและขายยุทโธปกรณ์ การร่วมทุนและการส่งเสริมการประกอบกิจการอุตสาหกรรมป้องกันประเทศ จำนวน 4 โครงการนำร่อง
วันนี้ (28 มกราคม 2564) เวลา 09.30 น. ได้มีการประชุมคณะกรรมการนโยบายเทคโนโลยีป้องกันประเทศ ครั้งที่ 1/2564 ณ ศูนย์ปฏิบัติการนายกรัฐมนตรี ทำเนียบรัฐบาล โดยมี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน ซึ่งในวันนี้เป็นการประชุมขอความเห็นชอบหลักการผลิตและขายยุทโธปกรณ์ การร่วมทุนและการส่งเสริมการประกอบกิจการอุตสาหกรรมป้องกันประเทศ จำนวน 4 โครงการนำร่อง โดยสถาบันเทคโนโลยีป้องกันประเทศ ได้ร่วมวิจัยกับภาคเอกชน ซึ่งเป็นไปตามที่มาตรา 24 แห่ง พ.ร.บ.เทคโนโลยีป้องกันประเทศ พ.ศ.2562
โดยภายหลังจากคณะกรรมการนโยบายฯ ได้เห็นชอบหลักการในวันนี้แล้ว จะได้มีการประกอบกิจการอุตสาหกรรมป้องกันประเทศที่เป็นรูปธรรมในการส่งเสริมและสนับสนุนภาคเอกชนโดยสถาบันเทคโนโลยีป้องกันประเทศ นำไปสู่การพึ่งพาตนเองด้านยุทโธปกรณ์ รวมถึงการสร้างรายได้และพึ่งพาตนเองพร้อมทั้งลดงบประมาณจากรัฐในอนาคตได้ด้วย
วันพฤหัสบดีที่ 28 มกราคม 2564
ศธ.จับมือ กกต.สร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข
นายสุภัทร จำปาทอง ปลัดกระทรวงศึกษาธิการ และ พ.ต.อ.จรุงวิทย์ ภุมมา เลขาธิการ กกต. ร่วมประชุมการประสานงานระดับส่วนราชการ เพื่อขับเคลื่อนแนวทางการสร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข
(21 มกราคม 2564) นายสุภัทร จำปาทอง ปลัดกระทรวงศึกษาธิการ และ พ.ต.อ.จรุงวิทย์ ภุมมา เลขาธิการ กกต. ร่วมประชุมการประสานงานระดับส่วนราชการ เพื่อขับเคลื่อนแนวทางการสร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข ณ ห้องประชุมจันทรเกษม อาคารราชวัลลภ โดยมีนายธนู ขวัญเดช และนายวีระ แข็งกสิการ รองปลัดกระทรวงศึกษาธิการ รวมทั้งผู้แทนจากหน่วยงานในสังกัด เข้าร่วมประชุมหารือ เลขาธิการ กกต. กล่าวว่า สำนักงาน กกต.ได้นำเสนอแนวทางการสร้างความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข สู่การผลักดันเป็นวาระแห่งชาติ ผ่านศูนย์ส่งเสริมพัฒนาประชาธิปไตย (ศส.ปชต.) ซึ่งการดำเนินงานที่ผ่านมาได้ร่วมมือกับสำนักงาน กศน. จัดตั้ง ศส.ปชต. เป็นศูนย์กลางขับเคลื่อนกิจกรรมส่งเสริมวิถีชีวิตประชาธิปไตยและการเลือกตั้ง จำนวน 7,517 แห่งทั่วประเทศ และยังมีเครือข่ายองค์กรต่าง ๆ มาร่วมดำเนินกิจกรรม เช่น ลูกเสืออาสา กกต., รด.จิตอาสา, ดีเจประชาธิปไตย, หมู่บ้านรณรงค์ไม่ขายเสียง เป็นต้น ในส่วนของการสร้างความรู้ความเข้าใจในสถานศึกษา มีการจัดหลักสูตร 4 ช่วงชั้น (ปฐมวัย ประถมศึกษา มัธยมศึกษา อุดมศึกษา) จัดกิจกรรมส่งเสริมการเรียนการสอน และหลักสูตรวิชาบังคับของนักศึกษามหาวิทยาลัยราชภัฏ โดยมีเป้าหมายเพื่อสร้างพลเมืองคุณภาพ
ทั้งนี้ สำนักงาน กกต.ต้องการร่วมมือกับ ศธ.เพื่อจัดหลักสูตรให้มีประสิทธิภาพยิ่งขึ้น รวมถึงบรรจุในวิชาลูกเสือ และสนับสนุนการพัฒนาความรู้ด้านประชาธิปไตยอันมีพระมหากษัตริย์ทรงเป็นประมุขอย่างถูกต้องให้แก่สภานักเรียน
ปลัดกระทรวงศึกษาธิการ กล่าวว่า ขณะนี้สำนักงานคณะกรรมการการศึกษาขั้นพื้นฐาน (สพฐ.) กำลังดำเนินการปรับปรุงหลักสูตรแกนกลางขั้นพื้นฐานทั้งหมดอยู่ ทั้งด้านเนื้อหาและรูปแบบวิธีการ ดังนั้นสำนักงานปลัดกระทรวงศึกษาธิการ (สป.) และ สพฐ.จะร่วมกันปรับหลักสูตรให้เหมาะสมตามที่สำนักงาน กกต.นำเสนอ พร้อมทั้งขอผู้แทนจากสำนักงาน กกต. มาร่วมกันหาช่องทางที่ดีที่สุดในการถ่ายทอดเนื้อหาเพื่อเป็นส่วนหนึ่งในการพัฒนาคุณภาพเด็ก อันมีผลต่อการดำรงชีวิตและการอยู่ร่วมกันในสังคม สำหรับเนื้อหาที่ต้องการให้บรรจุในวิชาลูกเสือนั้น ขณะนี้ได้มีการตั้งคณะกรรมการบริหารลูกเสือแห่งชาติขึ้นแล้ว และจะนำเสนอให้คณะกรรมการพิจารณาต่อไป ส่วนการสนับสนุนการพัฒนาความรู้ให้แก่สภานักเรียน ที่ทางสำนักงาน กกต.กำลังดำเนินการอยู่นั้น ศธ.ไม่มีข้อขัดข้อง พร้อมแนะนำให้จัดกิจกรรมโดยไม่กระทบต่อการเรียนการสอนของครูและนักเรียน
ปารัชญ์ ไชยเวช / สรุป ธนภัทร จันทร์ห้างหว้า / ถ่ายถาพ
วันพฤหัสบดีที่ 28 มกราคม 2564
รัฐมนตรีฯ สุริยะ ให้ คณะผู้บริหาร บริษัท เนชั่น มัลติมีเดีย กรุ๊ป จำกัด (มหาชน) เข้าพบ
รัฐมนตรีฯ สุริยะ ให้ คณะผู้บริหาร บริษัท เนชั่น มัลติมีเดีย กรุ๊ป จำกัด (มหาชน) เข้าพบ
วันนี้ (28 มกราคม 2564) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ให้ นายสมชาย มีเสน รองประธานกรรมการบริหาร บริษัท เนชั่น มัลติมีเดีย กรุ๊ป จำกัด (มหาชน) นำคณะผู้บริหารเข้าพบ เพื่อแนะนำสื่อในเครือเนชั่นฯ พร้อมนำเสนอทิศทางการขับเคลื่อนนโยบาย และดำเนินงานของสื่อในเครือ โดยมี นายกอบชัย สังสิทธิสวัสดิ์ ปลัดกระทรวงอุตสาหกรรม นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นางสาวสุชาดา แทนทรัพย์ โฆษกประจำกระทรวงอุตสาหกรรม และคณะผู้บริหารกระทรวงอุตสาหกรรม เข้าร่วม ณ ห้องประชุมชุนหะวัณ ชั้น 3 อาคารสำนักงานปลัดกระทรวงอุตสาหกรรม
วันพฤหัสบดีที่ 28 มกราคม 2564
รองปลัดฯ วรวรรณ เป็นประธานการประชุมคณะกรรมการกำกับและบริหารเพื่อสรุปผลการดำเนินงานและปิดโครงการผลิตหน้ากากผ้าเพื่อลดปัญหาการขาดแคลนหน้ากากอนามัยฯ
รองปลัดฯ วรวรรณ เป็นประธานการประชุมคณะกรรมการกำกับและบริหารเพื่อสรุปผลการดำเนินงานและปิดโครงการผลิตหน้ากากผ้าเพื่อลดปัญหาการขาดแคลนหน้ากากอนามัยฯ
วันนี้ (28 มกราคม 2564) นางวรวรรณ ชิดอรุณ รองปลัดกระทรวงอุตสาหกรรม เป็นประธานการประชุมคณะกรรมการกำกับและบริหารเพื่อสรุปผลการดำเนินงานและปิดโครงการผลิตหน้ากากผ้าเพื่อลดปัญหาการขาดแคลนหน้ากากอนามัย และป้องกันการระบาดของโรคติดเชื้อไวรัสโคโรนา 2019 (โควิด-19) แก่ประชาชน โดยมี นายนิรันดร์ ยิ่งมหิศรานนท์ ผู้ตรวจราชการกระทรวงอุตสาหกรรม พร้อมด้วยคณะผู้บริหาร เข้าร่วม ณ ห้องประชุม อก.1 ชั้น 2 อาคารสำนักงานปลัดกระทรวงการอุตสาหกรรม
วันจันทร์ที่ 25 มกราคม 2564
กสร. ปั้นนักบริหารระดับกลาง มุ่งสู่นักบริหารแรงงานคุณภาพ
กรมสวัสดิการและคุ้มครองแรงงาน จัดฝึกอบรมหลักสูตรการพัฒนานักบริหารแรงงานเพื่อการเปลี่ยนแปลงระดับกลาง รุ่น 30 มุ่งเสริมสร้าง พัฒนาทักษะ ความรู้ สมรรถนะที่จำเป็นต่อการปฏิบัติงานให้ข้าราชการในสังกัด เตรียมพร้อมก้าวสู่การเป็นนักบริหารแรงงานที่มีคุณภาพ
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน เปิดเผยว่า รัฐมนตรีว่าการกระทรวงแรงงาน นายสุชาติ ชมกลิ่น ให้ความสำคัญกับการพัฒนาทรัพยากรมนุษย์เป็นอย่างยิ่ง โดยเฉพาะข้าราชการในสังกัด เพราะถือเป็นกลไกในการขับเคลื่อนภารกิจตามนโยบายของกระทรวงแรงงานให้บรรลุผลสำเร็จได้ กสร. จึงดำเนินการจัดฝึกอบรมหลักสูตร การพัฒนานักบริหารแรงงานเพื่อการเปลี่ยนแปลงระดับกลาง (นบร.) รุ่นที่ 30 ที่มุ่งเน้นพัฒนาบุคลากรของกรม ให้มีความรู้รอบด้าน มีทักษะ สมรรถนะ และทัศนคติในการบริหารจัดการแบบองค์รวม เพื่อให้มีความพร้อมในการก้าวเข้าสู่การเป็นนักบริหารแรงงานที่มีคุณภาพในระดับกลาง ซึ่งมีความสำคัญในฐานะ ที่เป็นตัวกลางรับนโยบายจากผู้บริหารระดับสูงและแปลงไปสู่การปฏิบัติ จะต้องมีการวางแผน ด้านการบริหารงาน บริหารคน บริหารงบประมาณ ตลอดจนร่วมปฏิบัติให้งานที่ได้รับมอบหมายเป็นไปอย่างมีประสิทธิภาพและบรรลุเป้าหมายที่กำหนด จึงจำเป็นต้องมีความพร้อมในด้านทักษะ สมรรถนะ ความรู้ความสามารถและมีวิสัยทัศน์ที่กว้างไกล สามารถสร้างสรรค์นวัตกรรมใหม่ ๆ ให้กับองค์กรเพื่อรองรับกับสภาวการณ์ที่เปลี่ยนแปลง ตลอดเวลา และมีการกระตุ้นให้เกิดการพัฒนาศักยภาพของตนเองให้มีขีดความสามารถในการก้าวสู่ระดับสากล มีการทำงานในลักษณะเชิงรุก สามารถสร้างกระบวนทัศน์ และการบริหารการเปลี่ยนแปลงในหน่วยงานได้อย่างมีประสิทธิภาพ และเกิดผลสัมฤทธิ์ต่อองค์กร และประเทศชาติ
อธิบดีกสร. กล่าวต่อว่า การฝึกอบรมหลักสูตรการพัฒนานักบริหารแรงงานเพื่อการเปลี่ยนแปลงระดับกลาง รุ่นที่ 30 นี้ มีผู้เข้ารับการอบรมประกอบด้วยข้าราชการระดับชำนาญการสังกัดส่วนกลาง จำนวน 12 คน และส่วนภูมิภาค 28 คน เพื่อเป็นการลดความเสี่ยงในการแพร่ระบาดของโรคติดเชื้อไวรัสโคโรนา 2019 หรือ COVID-19 จึงได้กำหนดให้มีการฝึกอบรมเป็น 2 รูปแบบ คือ รูปแบบออนไลน์ผ่านวีดีทัศน์ทางไกล (video conference) ด้วยโปรแกรม zoom และรูปแบบเข้าห้องเรียนฝึกปฏิบัติการทำงานร่วมกัน รวมถึงการศึกษาดูงานในพื้นที่จริง ซึ่งกสร. มุ่งหวังว่าจากการฝึกอบรมในครั้งนี้ผู้เข้ารับการอบรมจะได้นำความรู้ไปใช้ประโยชน์ในการปฏิบัติงาน ตลอดจนถ่ายทอดไปยังผู้ใต้บังคับบัญชาและเพื่อนร่วมงานเพื่อก่อให้เกิดประโยชน์องค์กร นายจ้าง ลูกจ้าง สถานประกอบกิจการและผู้ที่เกี่ยวข้องต่อไป
วันจันทร์ที่ 25 มกราคม 2564
จุรินทร์ ลุยเชืยงใหม่! ประชุมช่วยชาวไร่กระเทียมภาคเหนือ "เชิงรุก" นำเกษตรกร-ผู้ค้าทำสัญญาซื้อขายล่วงหน้ากิโลละ 13.50 บาท นำตลาดสูงกว่าราคาตกเขียวปัจจุบันที่ถูกกดเหลือ 8 บาท
จุรินทร์ ลุยเชืยงใหม่! ประชุมช่วยชาวไร่กระเทียมภาคเหนือ "เชิงรุก" นำเกษตรกร-ผู้ค้าทำสัญญาซื้อขายล่วงหน้ากิโลละ 13.50 บาท นำตลาดสูงกว่าราคาตกเขียวปัจจุบันที่ถูกกดเหลือ 8 บาท
วันที่ 23 มกราคม 2564 เวลา 12.00 น. นายจุรินทร์ ลักษณวิศิษฏ์ หัวหน้าพรรคประชาธิปัตย์ รองนายกรัฐมนตรีและรัฐมนตรีว่าการกระทรวงพาณิชย์
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์
นายเจริญฤทธิ์ สงวนสัตย์ ผู้ว่าราชการจังหวัดเชียงใหม่ ประชุมวางแผนเชิงรุกรองรับการแก้ไขปัญหาสินค้าเกษตร (กระเทียม) ณ ศาลากลางจังหวัดเชียงใหม่ อำเภอเมือง จังหวัดเชียงใหม่ ร่วมกับทุกฝ่ายที่เกี่ยวข้อง
ภายหลังการประชุม นายจุรินทร์ กล่าวว่าในภาพรวมผลผลิตกระเทียมในแต่ละปีจะมีประมาณ 80,000 ตัน คิดเป็นกระเทียมสด 230,000 ตัน บริโภคภายในประเทศ 170,000 ตัน จึงนำเข้าประมาณ 60,000 ตัน การนำเข้าเป็นไปตามข้อตกลงด WTO โดยกำหนดเงื่อนไขต่างๆ และมีภาษีนำเข้าร้อยละ 57 ปัญหาที่เกิดขึ้นกระทรวงพาณิชย์เป็นห่วงว่าผู้ปลูกกระเทียมจะได้ราคาไม่ดีเท่าที่ควรเพราะมีข่าวว่ามีการตกเขียวกระเทียมสดล่วงหน้าในราคากิโลกรัมละ 8 บาท ซึ่งคิดว่าเป็นราคาที่ต่ำเกษตรกรควรได้ราคาดีกว่านี้
กระเทียมกำลังจะออกมากในเดือนกุมภาพันธ์-มีนาคม จึงประชุมแก้ปัญหาเชิงรุกล่วงหน้าโดยกรมการค้าภายในประสานงานกับทีมเซลล์แมนจังหวัดที่พาณิชย์ ร่วมกับภาคเอกชนจัดให้มีการเจรจาซื้อขายกระเทียมสดล่วงหน้าในราคาที่คิดว่าเป็นธรรม 8 สัญญา มีภาคเอกชน 8 บริษัทเป็นผู้ซื้อและกลุ่มเกษตรกร 8 กลุ่มเป็นผู้ขายในราคากระเทียมสดกิโลกรัมละ 13.50 บาท
เป็นราคาชี้นำตลาดในฤดูกาลผลิตนี้
" ให้ทีมเซลล์แมนจังหวัดร่วมกับภาคเอกชนและทุกฝ่ายทำสัญญาเพิ่มเติม เพื่อช่วยให้เกษตรกรชาวไร่กระเทียมขายกระเทียมได้ในราคาที่เป็นธรรมมากขึ้นกว่าราคาตกเขียวที่กิโลกรัมละ 8 บาท และกำหนดมาตรการเสริมในช่วงที่กระเทียมออกมาก มีมาตรการชะลอขาย ถ้าเกษตรกรผู้รวบรวมกระเทียมหรือสหกรณ์ กลุ่มเกษตรกรชะลอขายกระทรวงพาณิชย์จะมีวงเงินช่วยเหลือเงินกู้ดอกเบี้ยต่ำให้เกษตรกร กลุ่มเกษตรกร สหกรณ์ผู้รวบรวมกระเทียม ประมาณ 6 เดือนเมื่อราคาดีค่อยขายช่วยดอกเบี้ยร้อยละ 3 และมาตรการทางกฎหมายให้มีการบังคับใช้กฎหมายเข้มงวดโดยเฉพาะปัญหาการลักลอบการนำเข้ากระเทียมจากต่างประเทศวันนี้มีการสั่งการให้กรมศุลกากรตำรวจและฝ่ายความมั่นคงหน่วยงานอื่นที่เกี่ยวข้องเคร่งครัดการแก้ปัญหาลักลอบการนำเข้า จะนำเรื่องนี้ไปเรียนให้ที่ประชุมคณะรัฐมนตรีทราบอีกครั้งหนึ่งในวันอังคารให้ท่านนายกได้สั่งการกำชับให้หน่วยงานที่เกี่ยวข้องกับความมั่นคงแก้ปัญหาการลักลอบนำเข้ากระเทียมต่อไป
เข้มงวดการออกไปอนุญาตนำเข้ากระเทียมให้มีการตรวจสอบปริมาณและคุณภาพของกระเทียมที่นำเข้า เข้มงวดการตรวจสอบการขนย้าย หากตรวจพบจะมีโทษจำคุกไม่เกิน 5 ปีปรับไม่เกิน 100,000 บาท หรือทั้งจำทั้งปรับ
มาตรการระยะยาวที่กระทรวงเกษตรฯจะเป็นผู้ดำเนินการพัฒนาพันธุ์กระเทียมให้กระเทียมไทยเป็นกระเทียมที่มีคุณภาพ เรียกว่า “ใหญ่ ง่าย ดี“กลีบใหญ่ แกะง่าย และมีคุณภาพดี รสชาติดี และเร่งรัดการส่งเสริมการปลูกกระเทียมออร์แกนนิคและเปิดตลาดทั้งออฟไลน์และออนไลน์ ส่งเสริมการนำกระเทียมไปสร้างนวัตกรรมทางอาหารเพื่อเพิ่มมูลค่าโดยเร่งรัดให้ อย. ออกใบอนุญาตให้กับนวัตกรรมเหล่านี้ต่อไป " รองนายกรัฐมนตรีและรัฐมนตรีว่าการกระทรวงพาณิชย์ กล่าว
วันจันทร์ที่ 25 มกราคม 2564
“กอช. เผยผลการดำเนินงานปี 2563 สร้างผลตอบแทนให้สมาชิกได้ถึง 2.48% ท่ามกลางวิกฤตโควิด-19”
กอช. เผยผลการดำเนินงานปี 2563 สร้างผลตอบแทนการลงทุนให้สมาชิกได้ถึง 2.48% พร้อมเผยแผนการลงทุนในสภาวะที่เศรษฐกิจรอการฟื้นตัวจากสถานการณ์การระบาดของโควิด-19 ทั่วโลก โดยสัดส่วนการลงทุนส่วนใหญ่ประกอบไปด้วยหลักทรัพย์ที่มีความมั่นคงสูง
กองทุนการออมแห่งชาติ หรือ กอช. เผยผลการดำเนินงานปี 2563 สร้างผลตอบแทนการลงทุนให้สมาชิกได้ถึง 2.48% พร้อมเผยแผนการลงทุนในสภาวะที่เศรษฐกิจรอการฟื้นตัวจากสถานการณ์การระบาดของโควิด-19 ทั่วโลก โดยสัดส่วนการลงทุนส่วนใหญ่ประกอบไปด้วยหลักทรัพย์ที่มีความมั่นคงสูง
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยถึงผลการดำเนินงานปี 2563 (ณ วันที่ 31 ธันวาคม พ.ศ. 2563) กอช. สร้างผลตอบแทนการลงทุนให้สมาชิกได้ถึง 2.48% ท่ามกลางการผันผวนของสถานการณ์โรคระบาดโควิด - 19 ซึ่งยังสูงกว่าอัตราดอกเบี้ยเงินฝากประจำกับธนาคาร
อย่างไรก็ตาม การบริหารเงินลงทุนท่ามกลางสถานการณ์โรคระบาดโควิด - 19 การลงทุนของ กอช. ต้องระมัดระวังเน้นไปที่สินทรัพย์ที่มีความมั่นคงสูง ณ ปัจจุบัน ได้แก่ พันธบัตรรัฐบาล เงินฝาก และหุ้นกู้ภาคเอกชนที่มีความน่าเชื่อถือด้านเครดิตสูง ถึงแม้สภาวะเศรษฐกิจปัจจุบันที่ยังมีความไม่แน่นอนอยู่ แต่ทาง กอช. เริ่มเห็นสัญญาณที่ดีขึ้นหลายประการ อันบ่งบอกถึงการฟื้นตัวทางเศรษฐกิจ รวมทั้งนโยบายทางการคลังของรัฐบาลที่พยายามจะกระตุ้นและประคับประคองเศรษฐกิจ ดังนั้น สินทรัพย์ที่มีการเติบโตสูงและให้รายได้ที่สม่ำเสมอ อาทิ ตราสารทุน และกองทุนรวมอสังหาริมทรัพย์ จะมีความน่าสนใจ และเป็นโอกาสที่ กอช. น่าจะลงทุนต่อไป
ทั้งนี้ สมาชิกมั่นใจได้ว่า จะได้รับเงินบำนาญรายเดือนจาก กอช. เมื่ออายุครบ 60 ปีบริบูรณ์ ซึ่งจะได้รับเงินคืนทั้งส่วนที่เป็นเงินออมสะสมของสมาชิก และเงินสมทบเพิ่มจากรัฐบาล พร้อมผลตอบแทนการลงทุนของทั้งเงินทั้งหมดได้รับการค้ำประกัน ไม่ต่ำกว่าดอกเบี้ยเงินฝากประจำของธนาคาร วันที่สมาชิกครบอายุ 60 ปี
“คุณออม รัฐช่วยออม คุณได้บำนาญ”